Timothy kom huistoe – breinsuiker
Timothy kom huistoe
"Jy moet nou dadelik oorkom na my toe. Hier is 'n ding aan die kom en niks kan hom keer nie" praat Antie Hessie Benson my ore rooi-warm deur die telefoon.
Antie Hessie is my buurvrou oor die pad. Dierbare Antie.
"Antie, dis vroeg in die oggend, nog nie eens 8 uur nie en ek het nou net die jêm op die stoof gesit. As ek nou los dan brand hierdie hele spul aan"
"Niks is te vroeg vir hierdie groot probleem van 'n besigheid nie en bring die pot sommer saam. Jy kan verder op my stoof kook. Hierdie is sake wat NOU aandag moet vat," gaan die Antie aan asof sy nou net doodstyding gekry het.
"Nou goed, ek kom Antie. Sit solank Antie se stoof se plaat aan. Hy moet goed warm wees anders gaan die suiker nie behoorlik smelt nie en die hele spul trek sandsuiker"
Ek hardloop oor die pad met 'n groot pot ongekookte jêm in my hande.
Ek druk die tuinhek met my heup oop en trippel die sementpaadjie op tot by die voordeur.
Toe ek by Antie Hessie se huis instap, weet ek nou nie of ek blygeid of moerigheid in haar gesig sien nie.
"Kêrelkind, Timothy is oppad terug. Sy het daai man van haar net daar in Ierland gelos en vir my laat weet sy het nou genoeg gehad van daai vreemde oorsee besigheid. Kyk, hier is die brief wat sy gepos het. Haar hart verlang huistoe."
"Antie, maar dis goeie nuus. Dan is Antie se dogter weer hier by Antie en sy is mos my beste vriendin."
"Juis. Dis van blygeid dat ek so te kere gaan" en Antie Hessie beduie met hande, nek en oë. Alles gelyk.
Ek staan voor die stoof en roer die konfyt. Antie Hessie gryp hier en vat daar. Praat die kant toe en daai kant toe. Vat hier 'n woord en dan weer op 'n ander plek 'n ander woord. Geen mens verstaan waarvan sy praat nie. Ek "ja Antie" maar net.
Timothy se kamer moet skoon kom. Die laaikas moet gepolish word. En 'n lys van goeters wat gedoen moet word moet klaar voordat Timothy kom.
"Wanner kom Timothy, Antie" vra ek
"More. Sal jy sommer die kantgordyne wat in haar kamer hang in jou wasjien gaan gooi?" vra sy.
"My masjien is vol van haar beddegoed sodat ek die motbol reuk kan uitkry. Daai meisiekind van my gaan op lekker-ruik-beddegoed slaap."
"Moenie dit te veel deurwas nie. Sorg net dat die ergste geel uit is. Hulle is maar dun gebrand van die middagson. Moenie dat die goed verder skeur nie"
"Ja, Antie" en ek roer die pot
"Jy kan nie die jêm te veel roer nie. Draai nou die plaat af dat hy stroop kan maak. Jy gaan nog so roer dan is dit net water" praat sy my aan.
'n Mens stry nie met Antie Hessie nie en praat ook nie terug nie.
Die heeldag word afgestaan om huis reg te trek en skoon te kry vir die tuiskoms van Timmothy.
"Aai, Here Wees genadig….my Timmy kom huistoe" praat sy.
"Kom Kêrelkind, dat ek jou help om die jêm in die pottjies te gooi terwyl die besigheid nog warm is.
Kan ek sommer een potjie vir my en Timothy hou?"
"Antie kan twee vat" sê ek.
Laat daai middag stap ek terug huistoe met pot onder die arm en klein glaspotjies vol konfyt.
Ek gooi die lace gordyne in die masjien en hang hulle in die laatmiddag son vir droog word.
Toe hulle nou mooi goed droog is, vat ek dit oor na Antie Hessie toe en sy sê dat ek sommer moet sit vir 'n koppie tee. Sy gaan vroeg bed toe sodat sy vroeg kan opstaan en die laaste goedjies doen voordat Timothy tuiskom.
Die volgende oggend vroeg lui my foon weer.
Dis Antie Hessie.
"Kom kind, jy sal hier moet wees as Timothy tuis kom. Jy sal my regop moet hou sodat ek nie knak van die groot skok nie. Ek kan nie glo dat my meisiekind huistoe kom nie"
"Ek kom Antie"
Toe daardie tuinhekkie oopgaan en Timothy kom by die sementpaadjie opgestap met net een tas in die hand, is dit asof Antie Hessie 'n Toeval kry.
"My Kind….My Kind….My Kind" snik sy
"Waar is al jou goeters? Het jy net hierdie een suitcase?"
Ma en dogter staan in mekaar se arms van blywees om mekaar weer te sien. Dis 'n prentjie wat die hartseer in my hart kom sit. Maar saam met die hartseer sit daar 'n blywees vir die Antie en dogter ook.
"Hallo Ma, ja, net hierdie een suitcase. Dis maar al. Die ander goed het ek in Ierland gelos."
"Kind, nevermind die ander goed. Kom in, jy moet seker honger wees. Jou kamer is mooi skoon. Kom laat ek jou help. Kêrelkind, vat jy Timothy se suitcase" praat Antie Hessie sonder om asem te skep.
"Welkom tuis Timmy" sê ek.
"Ek het so na jou verlang" sê sy.
"Jy lyk goed, my darling" sê ek vir haar.
"Kom ek help jou" sê ek.
Maar ek sien mos in die meisiekind se oë lê verdriet, maar anderkant die verdriet is daar iets anders. Daar lê 'n blygeid saam met die verdriet. Ek kan sulke dinge in mense raaksien.
Ant Hessie praat nou maar so bolangs en hierdie kant toe en daai kant toe, maar in my hart weet ek dat ek my kans gaan kry om die waarheid uit Timmy te kry.
"Kom Timmy, ek maak vir ons Jêm-toebroodjies. Kêrelkind het die jêm net gister gemaak."
En dit is hier waar die groot moeilikheid begin.
Toe ons om die kombuistafel sit, elke een met sy bordjie brood en beker tee, gebeur daar 'n ding wat vir Antie Hessie amper laat knak van skok, en ek gryp net suikerwater om haar regop te hou.
Timothy haal sowaar haal vals-tanne uit om die brood te byt.
"Kind, van wanner af het jy vals-tanne?"
"Dis 'n lang storie, Ma, maar ek moes maar plan maak"
Ant Hessie weet wanneer om 'n ding te los.
Timothy gee een byt aan die broodjie en 'n slukkie tee. Die tande lê in 'n tissue op haar skoot.
Antie Hessie kan sien dat die kind moeilik kou. Die groot vra bly in haar oë sit van waar is Timothy se tande en wat het dan verkeerd geloop. Mens se tande val mos nie sommer so na 5 jaar wat jy oorsee is, uit nie.
"Kind, nee Koot man, so kan ek nie sit en wonder nie. Vir wat moet jy dan nou die tande uithaal om 'n sagte stuk brood te eet. Wat is hier aan die gang, kind?" vra Antie Hessie.
"Daar in Ierland het dinge maar skeef geloop, toe moes ek my tande laat trek. Die tandarts wat my vals tande moes maak het dit op die goedkoopste manier gedoen , nou is die goed skeef gemaak en te klein. Hy het my mond verkeerd gemeet. Ek kan nie eens 'n stuk brood eet nie" verduidelik Timothy en in haar oë sit sy 'n "end of story" kyk.
"Maar waar is daai ryk Ier van 'n man van jou dan?" vra Antie Hessie.
"Dis 'n lang storie, ma, los dit maar eers daar. Dis 'n ander dag se praat daai"
Terwyl ons drie so om die tafel sit en brood eet en tee drink, bekyk ek vir Antie Hessie en Haar dogter Timothy en ek dink so by myself:
"Ja, wat maak tande tog nou saak. Ma en Dogter is bymekaar, ons almal sit om een tafel, Timothy natuurlik nou sonder tande, maar dis oraait. Darm het Timothy 'n ma en Antie Hessie 'n dogter.
Ek het nog al my tande, netjies reguit in 'n ry, maar my mense is weg. Ek is 'n alleen mens met tande."
Dis asof Antie Hessie my gedagtes lees en sê:
"Kêrelkind, my meisiekind is by die huis. Maar in my hart sal jy my Kêrelkind wees. Gaan haal nog jêm by jou huis"